Bukedde Online - Ab'e Bukomansimbi bali mu katuubagiro k'amazzi
Ab'e Bukomansimbi bali mu katuubagiro k'amazzi
Minisitule y'ebyobulamu esalire kazambi ava mu ddwaaliro e Kawempe amagezi
Abavubuka b'omu ghetto y'e Kamwokya balees...
Enzizi zikalidde e Bukomansimbi abatuuze ne bava ku kunaaba n'okwoza nga n'amazzi bakozesa ga bidiba bya nte
Omwana ng'asena amazzi mu kimu ku bidiba abatuuze b'e Bukomansimbi bye basigazzaawo omuli ku mazzi.
Abatuuze mu magombolola okuli Kitanda ne Bigasa mu disitulikiti y'e Bukomansimbi bali mu katuubagiro oluvannyuma lw'enzizi ze babadde bakimako amazzi okukalira nga kati amazzi bagaggya mu bidiba ente mwe zinywa okusobola okufuna ge bakozesa.
Ssentebe Kateregga ng'akebera amazzi amajama abatuuze ge bakozesa.
Bano nga bakulembeddwaamu ssentebe w'ekyalo Kikuuta ekisangibwa mu ggombolola y'e Kitanda baalambuza ssentebe wa disitulikiti eno Muhammad Kateregga enzizi kwe babadde basena amazzi nga zonna zaakalira nga mu kiseera kino tebalina we baggya mazzi mayonjo.
Baategeezezza nga enzizi zino bwe zibadde zibayamba nga mu kiseera kino bali mu kusoomoozebwa okw'amaanyi olw'ebbula ly'amazzi amayonjo.
Omutuuze ng'alaga ekidiba kye basigazza kwe basena amazzi.
Bagasseeko nga bwe balina okutambula eng'endo empanvu wakati wa mayiro 3 ne6 okusobola okufuna amazzi amayonjo oba okugula ekidomola ky'amazzi wakati wa 700/- ne 1,000/- kyokka nga bangi ku bo enfuna yaabwe nnafu nga tebasobola kugagula.
Kyokka abamu ku bano baakukkulumidde Gavumenti nga bagamba nti, eringa eyabeerabira neetuuka n'okulemererwa okubasimira nayikondo nga kati eby'okunaaba n'okwoza baabivaako nga balina kumala kulinda nkuba kutonnya.
Ssentebe Kateregga n'abatuuze nga balambula ebidiba ebikaze n'enzizi
Bano basabye gavumenti n'abakulembeze ba disitulikiti okubakwasizaako nga babasimira enzizi oba nayikondo basobole okuvvuunuka ekizibu kino.
Ssentebe Kateregga yategeezezza nga disitulikiti eno bw'ekyalina okusoomoozebwa kw'ebbula ly'amazzi amayonjo n'agumya abatuuze ng'ensonga eno bw'egenda okugonjoolwa bwatyo n'abasaba okuba abakkakkamu. Ate n'abategeeza nga bwe balina enteekateeka y'okubasomesa engeri y'okukuumamu amazzi amayonjo kibasobozese okulwanyisa ekizibu kino.
Ab'e Birinzi balindiridde kulwala kkolera lwa butaba na kaabuyonjo
Ab'e Malangala bakaaba olw'amazzi amacaafu